 *-*

 **REPUBLIKA HRVATSKA**

**VARAŽDINSKA ŽUPANIJA**

 **OPĆINA CESTICA**

 **Općinsko vijeće**

KLASA: 021-05/19-01/15

UR.BROJ:2183/03-02-19-1

Cestica, 13.06.2019.

Na temelju članaka 26., 33. stavka 1., 44. stavka 2 i 48 stavka 2. Zakona o komunalnom gospodarstvu („Narodne novine“ broj 68/18 i 110/18) i članka 30. Statuta Općine Cestica („Službeni vjesnik Varaždinske županije broj 17/18. ) Općinsko vijeće Općine Cestica na 13. sjednici održanoj dana 13.06.2019. godine donijelo je

**O D L U K U**

**o obavljanju komunalnih djelatnosti**

 **na području Općine Cestica**

1. **UVODNE ODREDBE**

Članak 1.

Ovom Odlukom utvrđuju se komunalne djelatnosti koje se obavljaju na području Općine Cestica (u daljnjem tekstu: Općina) u skladu sa zakonskim odredbama i druge djelatnosti koje se smatraju komunalnom djelatnošću s obzirom na značaj njihova obavljanja te način organiziranja obavljanja tih komunalnih djelatnosti na području Općine.

Članak 2.

Izrazi koji se koriste u ovoj Odluci, a imaju rodno značenje odnose se jednako na muški i ženski rod.

1. **KOMUNALNE DJELATNOSTI**

Članak 3.

Komunalne djelatnosti koje se obavljaju na području Općine, a kojima se osigurava građenje i/ili održavanje komunalne infrastrukture u stanju funkcionalne ispravnosti i komunalne djelatnosti kojima se pojedinačnim korisnicima (građanima) osigurava pružanje usluga bitnih za svakodnevni život na području Općine, Općina osigurava obavljanje istih kontinuirano i u skladu s načelima propisanih zakonom kojim se uređuje komunalno gospodarstvo.

Članak 4.

Na području Općine obavljaju se komunalne djelatnosti kojima se osigurava održavanje komunalne infrastrukture i to:

1. održavanje nerazvrstanih cesta;

2. održavanje javnih površina na kojima nije dopušten promet motornim vozilima

3. održavanje građevina javne odvodnje oborinskih voda;

4. održavanje javno zelenih površina

5. održavanje građevina, uređaja i predmeta javne namjene;

6. održavanje groblja;

7. održavanje čistoće javnih površina te

8. održavanje javne rasvjete.

Članak 5.

Sukladno odredbama Zakona o komunalnom gospodarstvu pod pojmom svake od navedenih komunalnih djelatnosti i u smislu odredbi ove Odluke razumijeva se:

(1) Pod održavanjem *nerazvrstanih cesta*podrazumijeva se skup mjera i radnji koje se obavljaju tijekom cijele godine na nerazvrstanim cestama, uključujući i svu opremu, uređaje i instalacije, sa svrhom održavanja prohodnosti i tehničke ispravnosti cesta i prometne sigurnosti na njima (redovito održavanje), kao i mjestimičnog poboljšanja elemenata ceste, osiguravanja sigurnosti i trajnosti ceste i cestovnih objekata i povećanja sigurnosti prometa (izvanredno održavanje), a u skladu s propisima kojima je uređeno održavanje cesta.

(2) Pod održavanjem *javnih površina na kojima nije dopušten promet motornih vozila*podrazumijeva se održavanje i popravci tih površina kojima se osigurava njihova funkcionalna ispravnost.

(3) Pod održavanjem *građevina javne odvodnje oborinskih voda*podrazumijeva se upravljanje i održavanje građevina koje služe prihvatu, odvodnji i ispuštanju oborinskih voda iz građevina i površina javne namjene u građevinskom području, uključujući i građevine koje služe zajedničkom prihvatu, odvodnji i ispuštanju oborinskih i drugih otpadnih voda, osim građevina u vlasništvu javnih isporučitelja vodnih usluga koje, prema posebnim propisima o vodama, služe zajedničkom prihvatu, odvodnji i ispuštanju oborinskih i drugih otpadnih voda.

(4) Pod održavanjem *javnih zelenih površina*podrazumijeva se košnja, obrezivanje i sakupljanje biološkog otpada s javnih zelenih površina, obnova, održavanje i njega drveća, ukrasnog grmlja i drugog bilja, popločenih i nasipanih površina u parkovima, opreme na dječjim igralištima, fitosanitarna zaštita bilja i biljnog materijala za potrebe održavanja i drugi poslovi potrebni za održavanje tih površina.

(5) Pod održavanjem *građevina i uređaja javne namjene*podrazumijeva se održavanje, popravci i čišćenje tih građevina, uređaja i predmeta.

(6) Pod održavanjem *groblja i krematorija unutar groblja*podrazumijeva se održavanje prostora i zgrada za obavljanje ispraćaja i ukopa pokojnika te uređivanje putova, zelenih i drugih površina unutar groblja.

(7) Pod održavanjem *čistoće javnih površina*podrazumijeva se čišćenje površina javne namjene, osim javnih cesta, koje obuhvaća ručno i strojno čišćenje i pranje javnih površina od otpada, snijega i leda, kao i postavljanje i čišćenje košarica za otpatke i uklanjanje otpada koje je nepoznata osoba odbacila na javnu površinu ili zemljište u vlasništvu jedinice lokalne samouprave.

(8) Pod održavanjem *javne rasvjete*podrazumijeva se upravljanje i održavanje instalacija javne rasvjete, uključujući podmirivanje troškova električne energije, za rasvjetljavanje površina javne namjene.

Članak 6.

Na području Općine obavljaju se uslužne komunalne djelatnosti kojima se osigurava pojedinačno pružanje usluge građanima i to:

1. pružanje usluge ukopa pokojnika te

2. pružanje dimnjačarskih usluga.

Članak 7.

Na području Općine obavljaju se djelatnosti koje se smatraju komunalnom djelatnosti jer se tom djelatnošću kontinuirano zadovoljavaju potrebe građana koje su od životnog značenja na području Općine i to:

1. veterinarsko-higijeničarska služba;
2. provođenje preventivnih mjera dezinfekcije;
3. provođenje preventivnih mjera dezinsekcije;
4. provođenje preventivnih mjera deratizacije javnih površina, stambenih i poslovnih prostora;
5. prigodno ukrašavanje i osvjetljivanje objekata te
6. oglašavanje i plakatiranje na oglasnim pločama i mjestima određenim za postavljanje obavijesti.

Članak 8.

U smislu odredbi ove Odluke pod pojmom svake od navedenih komunalnih djelatnosti u članku 7. ove Odluke razumijeva se:

* pod obavljanje veterinarsko-higijeničarske službe podrazumijeva se skupljanje i uklanjanje uginulih pasa, mačaka i drugih uginulih životinja s javnih površina;
* pod provođenje preventivne mjere dezinfekcije podrazumijeva se poduzimanje posebnih mjera s ciljem uništavanja, usporavanja rasta i razmnožavanja ili uklanjanja većine mikroorganizama (suzbijanje patogenih organizama);
* pod provođenje preventivne mjere dezinsekcije javnih površina podrazumijeva se poduzimanje posebnih mjera suzbijanja člankonožaca (komaraca i drugih prijenosnika zaraznih bolesti) na otvorenim staništima;
* pod provođenje prevoentivne mjere deratizacije javnih površina, stambenih i poslovnih prostora podrazumijeva se poduzimanje posebnih mjera suzbijanja štetnih glodavaca;
* pod prigodnim ukrašavanjem i osvjetljivanjem objekata u vlasništu Općine podrazumijeva se nabava i/ili postavljanje ukrasa i drugih svjetlećih tijela za vrijeme državnih, božićno-novogodišnjih praznika ili za vrijeme održavanja manifestacija;
* oglašavanje i plakatiranje na oglasnim pločama i mjestima određenim za postavljanje obavijesti podrazumijeva se postava oglasa i plakata na oglasnim pločama i mjestima predviđenim za lijepljenje plakata, njihovo otklanjanje i održavanje oglasnih ploča čistima kao i skidanje plakata lijepljenih od strane neovlaštenih osoba, te skidanje plakata postavljenih izvan dozvoljenih mjesta.
1. **NAČIN OBAVLJANJA KOMUNALNIH DJELATNOSTI**

Članak 9.

Organizacijski oblici obavljanja komunalnih djelatnosti na području Općine su:

1. pravna ili fizička osoba na temelju ugovora o koncesiji te

2. pravna i fizička osoba na temelju ugovora o obavljanju komunalne djelatnosti.

Članak 10.

Koncesijom se može steći pravo obavljanja komunalnih poslova na području Općine radi pružanja dimnjačarskih usluga.

Postupak davanja koncesije za pružanje dimnjačarskih usluga na području Općine provodi se u skladu sa odredbama Zakona o koncesijama.

Odluku o dodjeli koncesije donosi Općinsko vijeće Općine Cestica.

Ugovor o koncesiji sklapa se na određeno trajanje od pet (5) godina.

Članak 11.

1. Komunalne djelatnosti za koje se sklapa Ugovor o povjeravanju obavljanja komunalnih djelatnosti, a za koje se istovremeno provodi jedan postupak nabave su:
	1. održavanje nerazvrstanih cesta,
	2. održavanje javnih površina na kojima nije dopušten promet motornim vozilima
	3. održavanje građevina javne odvodnje oborinskih voda (odvodnih i zaštitnih jaraka te rigola).

 (2) Komunalne djelatnosti za koje se sklapa Ugovor o povjeravanju obavljanja komunalnih djelatnosti, a provodi se za svaku komunalnu djelatnost zasebno postupak nabave su:

1. održavanje javno zelenih površina
2. održavanje javne rasvjete;
3. veterinarsko-higijeničarska služba;
4. provođenje preventivne mjere dezinfekcije;
5. provođenje preventivne mjere dezinsekcije;
6. provođenje preventivnih mjera deratizacije javnih površina, stambenih i poslovnih prostora;
7. prigodno ukrašavanje i osvjetljivanje objekata.

 (3) Postupak povjeravanja obavljanja komunalnih poslova propisanih ovim člankom Odluke provodi se prema propisima kojima se uređuje javna nabava odnosno u skladu s općinskim aktom kojim je uređena jednostavna nabava ukoliko se radi o maloj vrijednosti nabave.

1. **PRIJELAZNE I ZAVRŠNE ODREDBE**

Članak 12.

Komunalne djelatnosti koje se obavljaju na području Općine temeljem zaključenog Ugovora o povjeravanju komunalnih poslova obavljati će ih pravna ili fizička osoba do isteka važenja tih ugovora.

Članak 13.

U slučaju promjene organizacijskog oblika obavljanja komunalne djelatnosti na području Općine propisanih ovom Odlukom Općinsko vijeće Odlukom će utvrditi način obavljanja određene komunalne djelatnosti u skladu s odredbama Zakona o komunalnom gospodarstvu.

Članak 14.

Danom stupanja na snagu ove Odluke prestaje važiti Odluka o komunalnim djelatnostima na području Općine Cestica (»Službeni vjesnik Varaždinske županije«, broj 18/14).

Članak 15.

Ova Odluka stupa na snagu osmoga dana od dana objave u »Službenom vjesniku Varaždinske županije«.

 PREDSJEDNIK OPĆINSKOG VIJEĆA

 Darko Majhen, mag.pol

OBRAZLOŽENJE

Odluke o komunalnim djelatnostima na području Općine Cestica

1. PRAVNI TEMELJ

Zakonom o komunalnom gospodarstvu („Narodne novine“ broj 68/18 i 110/18) koji je stupio na snagu 4.8.2018. godine (u daljnjem tekstu: Zakon) određuju se načela komunalnog gospodarstva, obavljanje i financiranje komunalnih djelatnosti, građenje i održavanje komunalne infrastrukture, plaćanje komunalnog doprinosa i komunalne naknade, održavanje komunalnog reda i druga pitanja važna za komunalno gospodarstvo.

Predstavničko tijelo jedinice lokalne samouprave ovlašteno je donijeti odluku kojom se utvrđuju komunalne djelatnosti kojima se osigurava održavanje komunalne infrastrukture i komunalne djelatnosti kojima se pojedinačnim korisnicima pružaju usluge nužne za svakodnevni život i rad na području Općine, način povjeravanja i uvjeti obavljanja komunalnih djelatnosti te druga pitanja od značaja za obavljanje komunalnih djelatnosti na području Općine.

1. OBRAZLOŽENJE

Komunalne djelatnosti obavljaju se kao javna služba, a usluge koje se pružaju u obavljanju tih djelatnosti od općeg su interesa (načelo javne službe).

Odredbom članka 21. Zakona propisano je da su komunalne djelatnosti, djelatnosti kojima se osigurava građenje i/ili održavanje komunalne infrastrukture u stanju funkcionalne ispravnosti (u daljnjem tekstu: komunalne djelatnosti kojima se osigurava održavanje komunalne infrastrukture) i komunalne djelatnosti kojima se pojedinačnim korisnicima pružaju usluge nužne za svakodnevni život i rad na području jedinice lokalne samouprave (u daljnjem tekstu: uslužne komunalne djelatnosti).

Osim navedenih djelatnosti, predstavničko tijelo jedinice lokalne samouprave može odlukom odrediti i drugu djelatnost koje se smatraju komunalnom djelatnostima:

1. ako se takvom djelatnošću kontinuirano zadovoljavaju potrebe od životnog značenja za stanovništvo na području jedinice lokalne samouprave

2. ako po svom sadržaju i značenju djelatnost predstavlja nezamjenjiv uvjet života i rada u naselju

3. ako je pretežno uslužnog karaktera i

4. ako se obavlja prema načelima komunalnog gospodarstva.

Komunalne djelatnosti može obavljati:

1. trgovačko društvo koje osniva jedinica lokalne samouprave ili više jedinica lokalne samouprave zajedno (u daljnjem tekstu: trgovačko društvo)

2. javna ustanova koju osniva jedinica lokalne samouprave

3. služba – vlastiti pogon koju osniva jedinica lokalne samouprave (u daljnjem tekstu: vlastiti pogon)

4. pravna i fizička osoba na temelju ugovora o koncesiji

5. pravna i fizička osoba na temelju ugovora o obavljanju komunalne djelatnosti.

Općinsko vijeće ovlašteno je donijeti odluku o povjeravanju obavljanja komunalnih djelatnosti te odrediti komunalne djelatnosti koje će se obavljati na temelju koncesije i na temelju ugovora.

Predloženom Odlukom propisuje se da se dimnjačarski poslovi i nadalje mogu obavljati putem koncesije.